## TRAM d’Alacant amplia des de l’1 d’octubre el servici d’autobús d’Altea a Teulada amb motiu de les obres dels viaductes d’Algar i Mascarat

*** FGV ha establit les parades del servici substitutori en les proximitats de les estacions afectades en este tram de la línia 9 (Benidorm-Dénia)
* La interrupció actual es produïx a conseqüència de les obres dels nous viaductes d’Algar i Mascarat**

Ferrocarrils de la Generalitat Valenciana (FGV) amplia, a partir del dimarts 1 d’octubre, el servici substitutori d’autobús a les estacions compreses en el tram entre Altea i Teulada de la línia 9 del TRAM d’Alacant (Benidorm-Dénia), a conseqüència de les obres en execució dels nous viaductes d’Algar i Mascarat.

El transport alternatiu d’autobús funcionarà al llarg d’este tram amb parades prop de les estacions d’Altea, Garganes, Cap Negret, Olla de Altea, Calp, Benissa i Teulada.

Esta interrupció del servici ferroviari és continuació de la que s’ha dut a terme en el tram Altea-Calp, que es va establir primerament a conseqüència de les obres d’emergència que s’han realitzat per a fer front a l’efecte de l’incendi ocorregut el mes de gener passat en la zona del Mascarat, per la qual discorre esta línia.

La interrupció actual es produïx a conseqüència de les obres dels nous viaductes d’Algar i Mascarat.

En una última fase, ja al novembre i abans de la fi de les obres prevista per a desembre, la modificació del servici afectarà, de nou, el tram Garganes-Calp.

FGV recorda a tots els usuaris que poden obtindre més informació en el telèfon d’informació 900 72 04 72, en la [pàgina web](http://www.tramalicante.es/) i en l’app oficial de TRAM d’Alacant.

**Obres en els viaductes d’Algar i Mascarat**

Les obres dels nous viaductes ferroviaris de Mascarat i Algar de la línia 9, situats al terme municipal d’Altea, disposen d’un pressupost conjunt que supera els 16 milions d’euros i compten amb finançament de fons europeus.

FGV ha fet coincidir estes actuacions per a completar així, abans de final d’any, el procés de modernització de la línia 9 que unix Benidorm i Dénia.

Una vegada finalitzades les obres de renovació dels viaductes d’Algar i Mascarat, les modernes unitats de propulsió dièsel-elèctrica sèrie 5000 podran circular per tota la línia 9 del TRAM d’Alacant (Benidorm-Dénia), i evitar als viatgers el transbord que actualment es fa a Calp.

**Obres d’emergència**

Les obres d’emergència han permés esmenar les deficiències ocasionades en la infraestructura ferroviària i el seu entorn per l’incendi forestal del 6 de gener passat. Des del mes d’abril passat s’ha actuat per a mitigar possibles riscos geològics, la reconstrucció de terraplens i infraestructures de drenatge i la reducció de l’erosió en talussos i vessants pròxims al traçat de la via.

Les actuacions s’han desenrotllat al llarg de prop de tres quilòmetres de traçat ferroviari i han comptat amb un pressupost de tres milions d’euros, IVA inclòs.

Fecha: 27/09/2024